รัฐบาลไทย-ข่าวทำเนียบรัฐบาล-การตรวจเยี่ยมโครงการราชทัณฑ์ปันสุขฯ ณ จังหวัดนราธิวาส
วันพุธที่ 20 มีนาคม 2567
20/03/2567
การตรวจเยี่ยมโครงการราชทัณฑ์ปันสุขฯ ณ จังหวัดนราธิวาส
การตรวจเยี่ยมโครงการราชทัณฑ์ปันสุขฯ ณ จังหวัดนราธิวาส
วันที่ ๑๙ มีนาคม ๒๕๖๗ เวลา ๑๓.๐๐ น. พลอากาศเอก สมคิด สุขบาง กรรมการมูลนิธิราชทัณฑ์ปันสุขทําความ ดี เพื่อชาติ ศาสน์ กษัตริย์ ในพระบรมราชูปถัมภ์ พร้อมด้วย นายกูเฮง ยาวอหะซัน เลขานุการรัฐมนตรีว่าการกระทรวงยุติธรรม นางพงษ์สวาท นีละโยธิน ปลัดกระทรวงยุติธรรม นางจิรภา สินธุนาวา รองปลัดกระทรวงยุติธรรม ได้เดินทางไปยังเรือนจําจังหวัดนราธิวาส เพื่อประชุมติดตามการดําเนินงานตามโครงการราชทัณฑ์ปันสุข ทําความ ดี เพื่อชาติ ศาสน์ กษัตริย์ โดยมี ว่าที่ร้อยตรี ตระกูล โทธรรม ผู้ว่าราชการจังหวัดนราธิวาส นายวินัย หมวกมณี ผู้บัญชาการเรือนจําจังหวัดนราธิวาส และข้าราชการเจ้าหน้าที่ ให้การต้อนรับ
ผู้บัญชาการเรือนจําจังหวัดนราธิวาส รายงานข้อมูลผลการดําเนินงานผลการดําเนินงานใน ๗ ด้าน โดยเรือนจําจังหวัดนราธิวาสเพิ่งย้ายสถานที่เมื่อปี ๒๕๖๔ และมีผู้ต้องขัง จํานวน ๓,๑๖๘ คน (ชาย ๒,๖๓๔, หญิง ๕๓๔ คน) และมีโรงพยาบาลนราธิวาสราชนครินทร์เป็นโรงพยาบาลแม่ข่าย และมีแพทย์จากโรงพยาบาลจุฬาภรณ์ ซึ่งเป็นแพทย์ทั่วไปมาช่วยตรวจเป็นครั้งคราว
พลอากาศเอก สมคิดฯ กล่าวว่า เป็นสิ่งที่ดีที่พยายามดึงโรงพยาบาลอื่น ๆ มาช่วยแม้จะเป็นครั้งคราวก็ตาม เพราะเป็นไปตามแนวทางที่สมเด็จพระเจ้าลูกเธอเจ้าฟ้าพัชรกิติยาภา เคยพระราชทานไว้ นอกจากนี้ กล่าวชื่นชมโรงพยาบาลแม่ข่ายที่เข้ามาตรวจผู้ต้องขังสม่ําเสมอ โดยมีการตรวจ Telemedicine ๑ ครั้งต่อสัปดาห์, ตรวจ Teleskin ๑ ครั้งต่อเดือน, การตรวจคัดกรองตาในกลุ่มผู้สูงอายุ, มีการตรวจโดยจิตแพทย์เดือนละ ๑ ครั้ง และตรวจทาง Telepsychiatry ๑ เดือนต่อครั้ง
จากนั้น ได้เข้าตรวจเยี่ยมภายในแดนต่าง ๆ ของเรือนจําจังหวัดนราธิวาส เช่น แดนสูทกรรม ซึ่งได้รับการตรวจสารปนเปื้อนในอาหาร และภาชนะบรรจุอาหารทุก ๓ เดือน และอาหารได้รับมาตรฐานฮาลาลในภาพรวม
พลอากาศเอก สมคิดฯ กล่าวว่า จากที่เรือนจํามีผู้ต้องขัง ๓,๐๐๐ คนเศษ และสามารถจัดการตามที่ได้ไปเดินตรวจเยี่ยมในแดนสูทกรรม ทั้งท่อระบายน้ําภายใน การบําบัดน้ําเสีย การรับประทานอาหาร และมาตรฐานอาหารฮาลาลก็อยู่ในระดับที่พอใจ แต่ขอฝากเรื่องน้ําอุปโภคที่จะต้องรีบแก้ไข
ต่อมาได้ตรวจเยี่ยมแดนพยาบาล ซึ่งเรือนจําจังหวัดนราธิวาสมีพยาบาล ๕ คน นักจิตวิทยา ๑ คน มี อสรจ. รวม ๑๑๗ คน (ชาย ๙๙, หญิง ๑๘ คน), มีมุมสุขภาพราชทัณฑ์ปันสุขฯ ที่แดนพยาบาลและแดนอื่น ๆ อีก ๗ จุด และเยี่ยมห้องทันตกรรม, การใช้ Telemedicine และมอบของเยี่ยมให้กับผู้ต้องขังป่วย ๕ ราย และพลอากาศเอก สมคิดฯ พูดคุยกับผู้ต้องขังให้ทราบถึงพระมหากรุณาธิคุณในพระบาทสมเด็จพระเจ้าอยู่หัว พระราชินี และสมเด็จพระเจ้าลูกเธอเจ้าฟ้าพัชรกิติยาภาฯ ที่ทรงช่วยหลือผู้ต้องขังในเรื่องความเจ็บป่วยผ่านโครงการราชทัณฑ์ปันสุข ทําความ ดี เพื่อชาติ ศาสน์ กษัตริย์
นายกูเฮง ยาวอหะซัน เลขานุการรัฐมนตรีว่าการกระทรวงยุติธรรม กล่าวเพิ่มเติมว่า ขอให้ทุกคนคิดว่า การอยู่ที่เรือนจําไม่ใช่การลงโทษ แต่เป็นการได้มีโอกาสมาไตร่ตรองตนเอง พวกเราเป็นมุสลิมเป็นส่วนใหญ่ ต้องเข้าใจว่า พระเจ้าไม่ได้ลงโทษพวกเรา แต่ท่านต้องการทดสอบพวกเราและเดือนนี้เป็นเดือนพิเศษ ดังนั้น ขอให้เราขอพระเจ้าให้ทรงชี้ทางที่เที่ยงตรง ทางที่ถูกต้องให้พวกเรา และขอให้ศึกษาคัมภีร์อัลกุระอ่านระหว่างที่อยู่ในเรือนจํา
นอกจากนี้ พลอากาศเอก สมคิด สุขบาง กรรมการมูลนิธิราชทัณฑ์ปันสุขฯ พร้อมด้วยคณะ ได้เดินทางไปยังโรงพยาบาลนราธิวาสราชนครินทร์ ซึ่งเป็นโรงพยาบาลแม่ข่าย เพื่อให้กําลังใจแพทย์และพยาบาล จากนั้นได้ตรวจเยี่ยมชมการให้บริการด้านสาธารณสุขแก่ผู้ต้องขังผ่านทางเทคโนโลยีและการสื่อสารแบบ Video conference ณ คลินิกโทรเวช (Telemedicine Clinic) อาคารเฉลิมราชย์ชั้น ๑ เยี่ยมชมห้องตรวจสําหรับผู้ต้องขัง ณ ห้องปันสุข คลินิกศัลยกรรมกระดูก เยี่ยมชมห้องพักผู้ป่วยใน สําหรับผู้ต้องขัง ณ หอผู้ป่วย Semi ICU อาคารกัญญารักษ์ ชั้น ๓ สําหรับรักษาผู้ต้องขังป่วย แยกออกจากผู้ป่วยทั่วไป เพื่อเป็นการพิทักษ์สิทธิ์ผู้ป่วยและด้านความความปลอดภัย ปัจจุบันมีผู้ต้องขังป่วยกําลังรักษา จํานวน ๓ คน ซึ่งป่วยด้วยโรคหลอดเลือดสมองตีบ โรคนิ่ว และมีความผิดปกติทางสายตา สําหรับโรงพยาบาลนราธิวาสราชนครินทร์ สังกัดกระทรวงสาธารณสุข เป็นโรงพยาบาลศูนย์ตติยภูมิระดับต้น ขนาด ๔๐๐ เตียง โดยดําเนินงานร่วมกับคณะแพทยศาสตร์ มหาวิทยาลัยนราธิวาสราชนครินทร์